Ollantaytambo isch es chlises, herzigs Staedtli und buetet ebefalls e spannendi und guet erhalteni Inkaruine, wo aber komplett anders usgseht als Machu Picchu. Mir nehmed en lokale Guide, damit mir die Ruine besser verstoend.  Ollantaytambo het zu Inkaziete Tambo gheisse und bedeutet "Rastplatz". Es isch mitte ide Berge und 3 Taeler treffed da zeme. Fruehner, wenn d Luet dur Taeler glofe sind, hends z Tambo immer Pause gmacht, bevors wieter glaufe sind. Wo d Spanier cho sind, isch das Staedtli au en wichtige strategische Ort gsi, denn d Spanier sind nach em Kampf da is Tal vo Villcabamba wieter gange und hend so s Tal, wo zum Machu Picchu fuehrt, verpasst.  Ollantaytambo isch urspruenglich eifach es Dorf gsi miteme Sunnetempel. S Dorf isch in Form vome Maischolbe baut worde und dae Sunnetempel ide Form vomene sitzende Lama. Alles, wo d Inkas baut hend, het en Bezug zu dae Natur gha und so hends alli Doerfer und Tempel inere Form vome Naturgegestand baut   . Debi haends au ganz  gschickt bestehendi Felse iebezoge und nie oeppis zerstoert. Cusco z.B. isch ide Form vome Puma baut worde. Wo d Spanier acho sind, isch dae Tempel au zunere Festig worde, es sind Stadtmuure und Forts entstande.  D Stei vom Sunnetempel sind 380 Tonne schwer! Mir fraged, wies daenn die Stei da ufe bracht hend. Ca. 120 Persone hend die Stei ueber e vorbereiteti Rampe a Seil uf dae Huegel zoge, was fuer e  Leistig!  Am Berg hets Ruine, wo usgsehnd wie Hueser, sind aber Nahrigsmittellager gsi. Dae Standort isch ame windige Ort gsi, sodass die chuele Luft i di untere Fenster isch, s Esse frisch ghalte het, und i dae obere Fenster isch d Luft wieder entwiche. Tatsaechlich blast ues dae Wind genau bi dene Ruine chraeftig um dae Chopf.  Jedes Jahr am 21. Juni findet s Sunnefest statt. Wie au bim Machu Picchu schient d Sunne a dem Tag bim Sunneufgang gnau uf dae Sunnetempel. Uf das sinds usgrichtet.  Nach dere spannende Fuehrig schlenderet mir nachli durs Dorf, verbi ade original Inkamaure, dur engi Gaessli. Am spaetere Namittag nehmed mir dae Bus zrugg uf Qosqo. Wieso schrieb ich das jetzt ploetzlich eso? Mir findet use, dass Cusco siet 1990 offiziell Qosqo heisst und so gschriebe wird.      Jetzt fehlt na ei wichtigi Ruine zum aluege und das isch Sacsayhuaman. Die befindet sich ufem Huegel direkt oberhalb vo Qosqo. Au die Inkaruine isch en Sunnetempel gsi, wo aber vo dae Spanier heftig zerstoert worde isch. Sie hend die Stei benutzt zum d Kathedrale baue. Trotzdem sind na iedruecklichi Steimuure uebrig bliebe,  wo erneut perfekt zeme passed. D Stei sind zum Teil riesig. Mir sind eifach immer wieder fasziniert vo dere perfekte Architektur und gnuessed dae Ablick. Das wo mir gsehnd, isch na oeppe 20% vom urspruengliche Sacsayhuaman.  Die Inkaruine buetet au nachli Unterhaltig. Es het e natuerlichi Rutschbahn ueber en Felse abe, d "Inkarutschbahn" und Tunnels, wo stockfinster sind... grad achli unheimlich.  Mir gnuessed dae Sunneuntergang da obe, wunderschoen!    Nachdem mir di ganz Wuche so viel  glaufe sind und so viel Inkaruine besichtiget hend, goend mir am Abig id Inkamassage:-) Mir werded dureknetet, hend e Hot-Stone-Massage und Fussreflexzonemassage und das ganze fuer nume 15 Fr. fuer 1 1/2 Stund.    Am letschte Tag in Qosqo nehmeds mir gmuetlich, sitzed namal uf dae Plaza de Armas, gnuessed d Sunne.   Qosqo isch e herrlichi Stadt und isch entsprechend Weltkulturerbe vo de UNESCO. Mir hend dae Ufenthalt da riesig gnosse!